Torsdag blev første spadestik taget til regionens nye sundhedshus i Pandrup. Sundhedshuset koster 29,5 millioner kroner. Det var regionsrådsformand Ulla Astman, der tog spadestikket, og hun ser frem til, at byggeprojektet kommer i gang: - Det første spadestik er en positiv begivenhed for borgerne i Pandrup - Kaas området. Det nye sundhedshus vil forhåbentlig tiltrække flere læger til området, som vil være med til at sikre borgerne lægehjælp, siger hun. Spadestikket markerer starten på et byggeri, der har til formål at sikre, at det bliver mere attraktivt for læger at slå sig ned i Nordjylland. Sundhedshuset bliver et byggeri på ca. 1.700 m2. Det får plads til 7 til 9 alment praktiserende læger. Den nye bygning forventes at stå færdig i september 2013.
Så er første spadestik til Nordjyllands nye sundhedshus i Pandrup taget.